钦定古今图书集成/理学汇编/文学典/第201卷 > 《范玺卿诗集序》钱谦益
## 钦定古今图书集成/理学汇编/文学典/第201卷 > 《范玺卿诗集序》钱谦益

今之谭诗者，必曰“某杜某李某沈宋某元白”，其甚者
则曰：“兼诸人而有之。”此非知诗者也。诗者，志之所之
也，陶冶性灵，流连景物，各言其所欲言者而已。如人
之有眉目焉，或清而扬，或深而秀，分寸之间而标置
各异，岂可以比而同之也哉？沈不必似宋也，杜不必
似李也，元不必似白也，有沈、宋，又有陈、杜也；有李、杜，
又有高、岑，有王、孟也；有元、白，又有刘、韩也；各不相似，
各不相兼也。今也生乎百世之下，欲以其蝇声蛙噪，
追配古人，俨然以李、杜相命，浸假而膏唇拭舌，訾议
其短长，蜉蝣撼大树，斯可为一笑已矣。今之诗人，有
广陵范玺卿《异羽》。《异羽》之诗，清妍深稳，有风有雅，出
入六朝、三唐，不名一家，亦成其为《异羽》之诗而已。异
羽举进士，为吏部郎，人才国论，储峙胸中，直道忤时，
以清卿引退，萧闲虚止，若无所与于人世者。其为诗，
终和且平，穆如清风，有忠君忧国之思，而不比于怨；
有及时假日之乐而不流于荒。斯所以为异羽也欤！
斯所以为异羽之诗也欤？如必曰“此为六朝，此为三
唐”，寻行数墨，取异羽以进配古人，则异羽之所以为诗者或几乎隐矣。余知异羽之深者也，故于异羽之
集成而序之如此。余往得异羽题扇诗，有“蹲石花间
似定僧”之句；已又得范司马梦章诗，有“埽花便欲亲
苔坐，删竹常防碍月行”之句。回环吟咀，于诗家有二
范之目。闲将仿古人团扇屏风之例，撮取当世名章
秀句以传于后，亦以二范为嚆矢焉。在昔《池塘芳草》
之什，“蝉噪鸟鸣”之句，咸以么弦孤韵，标举艺林。而后
世则盈缃溢缥，芜累山积，此亦作者得失之林，不可
以不辨也。